Immigrasiebeamptes vas oor korrupsieArgieffoto Twee immigrasiebeamptes van die departement van binnelandse sake is in hegtenis geneem op aanklag van korrupsie. Sigqibo Ngcuzana (41) en Andiswa Ndlathu (38) het Dinsdag in die Maluti-landdroshof in die Oos-Kaap verskyn op aanklag dat hulle R40 000 omkoopgeld geëis het van drie ongedokumenteerde persone in aanhouding vir hul vryheid en hernuwing van hul permitte. Die beamptes is Maandag in Maluti in hegtenis geneem deur die direktoraat vir prioriteitsmisdaadondersoeke (die Valke) ná ŉ geheime operasie waar daar op R15 000 beslag gelê is, het kapt. Anelisa Ngcakani, woordvoerder van die Valke, gesê. “Verdere ondersoek het ook ŉ 35-jarige verdagte verbind met die saak dat hy as middelman opgetree het om die kontant van die aangehoudenes se vriende en familie te bekom.” Dié verdagte is Dinsdag in Matatiele aangekeer en daar is beslag gelê op ŉ verdere R15 000. Die beweerde korrupsie het aan die lig gekom uit ŉ operasie deur die polisie en immigrasiebeamptes wat tussen 7 en 10 Augustus 2019 in die Maluti-gebied uitgevoer is. Ongedokumenteerde persone is in hegtenis geneem wat onwettig in die land was. Ngcuzana en Ndlathu bly in aanhouding en sal na verwagting op 20 Augustus weer in die hof verskyn vir ŉ formele aansoek om borgtog. Die 35-jarige sal binnekort in die hof verskyn.